Der er dage på kontoret, der er lidt bedre end andre. Og mandag 13. september 2021 er bestemt én af dem for Per Kjeldsen. - Vi har det helt fantastisk. Vi er her for at hjælpe vores medlemmer, så det kan ikke være mere betydningsfuldt end dette, lyder det fra formanden for 3F Midtvendsyssel med et kæmpe smil på læberne. - En vild sej kamp Han henviser til mandagens afgørelse fra Vestre Landsret , hvor 58-årige Erik Schack fik medhold i, at hans hjerneskader efter Strandby-ulykken i 2014 skete som følge af hans arbejde som Falckredder den aften. - Det har været en vild, sej kamp. Der har været corona, som har forlænget forløbet, men det har taget alt for tid, mener Per Kjeldsen. Ros til kolleger 3F-formanden giver Erik Schacks kolleger en stor del af æren for dagens sejr. - De har i den grad bidraget til, at vi har kunnet løfte bevisbyrden. De har fortalt, hvad der er sket med Erik efter ulykken, og dét mener jeg har været afgørende for sagens udfald, siger Per Kjeldsen. Ankestyrelsen har ikke ønsket at kommentere afgørelsen og henviser til, at man nu vil nærlæse dommen for at se, om der er basis for at føre sagen helt til Højesteret. Se - eller gense - dokumentaren (afsnit 1-4) om Nick Vejle, der også blev hjerneskadet i forbindelse med Strandby-ulykken.

Opsummering:
Erik Schacks sejr i landsretten er også en sejr for mange andre, siger formand for 3F Midtvendsyssel om dom i sag fra Strandby Havn.